Na temelju članka 19. stavka 1. podstavka 3. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01- vjerodostojno tumačenje, 129/05, 109/07, 125/08, 36/09, 150/11, 144/12i 19/13- pročišćeni tekst, članka 30. stavka 7. Zakona o održivom gospodarenju otpadom („Narodne novine“ broj 94/13) te sukladno Naputku o načinu izračuna naknade gospodarenja komunalnim otpadom („Narodne novine broj 129/11 i 137/11) i članku 34. Statuta Općine Ružić („Službeni vjesnik Šibensko – kninske županije“ broj 8/09, Općinsko vijeće Općine Ružić na 15. sjednici, održanoj 14. studenog 2015. godine, donosi

**ODLUKU**

**o kriterijima za izračun naknade gospodarenja**

**komunalnim otpadom**

**Članak 1.**

Ovom se odlukom utvrđuju kriteriji za izračun naknade gospodarenja komunalnim otpadom na području Općine Ružić.

**Članak 2.**

Naknada gospodarenja komunalnim otpadom izračunava se sukladno članku 29., 30. i 33. Zakona o održivom gospodarenju otpadom („Narodne novine“, broj 94/13) pri čemu se kao kriterij količine koristi volumen otpada.

**Članak 3.**

Naknada gospodarenja komunalnim otpadom u pojedinom obračunskom razdoblju izračunava se prema izrazu F= ∑Hn · I (umnožak volumena preuzetog otpada i naknade po jedinici volumena) pri čemu korištene oznake imaju slijedeća značenja:

* I – naknada po jedinici volumena otpada (jedinična naknada) (kn/L),
* F – iznos naknade gospodarenja komunalnim otpadom u određenom obračunskom razdoblju (kn),
* H – volumen pojedinačne posude ili vreće u kojoj se skuplja komunalni otpad, a kojeg su obveznik naknade i ovlaštena osoba sporazumno odredili (L),
* ∑Hn – zbroj volumena predanih pojedinačnih posuda ili vreća u kojima se skuplja komunalni otpad u obračunskom razdoblju (L).

**Članak 4.**

Kalendarska godina ima 12 obračunskih razdoblja koja odgovaraju kalendarskim mjesecima.

**Članak 5.**

Prihod od izdvojenog otpada iz komunalnog otpada i izdvojeno skupljenog komunalnog otpada se ne ostvaruje.

**Članak 6.**

Naknada gospodarenja komunalnim otpadom po jedinici volumena komunalnog otpada (jedinična naknada) izračunava se za obračunsko razdoblje prema izrazu:

I= (B-D)/J

Pri čemu korištene oznake imaju sljedeća značenja:

* J – ukupni volumen skupljenog komunalnog otpada od svih obveznika naknade (L),
* B – zbroj troškova gospodarenjem komunalnim otpadom u određenom obračunskom razdoblju (kn),
* D – zbroj prihoda od izdvojenog otpada iz komunalnog otpada i izdvojeno skupljenog komunalnog otpada (kn),
* I – naknada po jedinici volumena otpada (jedinična naknada) (kn/L)

Na temelju dostavljenih podataka dostavljenih od Trgovačkog društva Gradska čistoća Drniš d.o.o. za komunalne djelatnosti iz Drniša, te na temelju izraza iz stavka 1. ovog članka, jedinična naknada za 2015. godinu iznosi 0,32 kn/L.

**Članak 7.**

Reklamacije računa za gospodarenje komunalnim otpadom rješavaju se u skladu s propisom o zaštiti potrošača.

Prigovor korisnika javnih usluga se rješava u skladu sa Zakonom o općem upravnom postupku.

**Članak 8.**

Ova odluka stupa na snagu osmog dana od dana objave u „Službenom vjesniku Šibensko- kninske županije“.

KLASA: 363-01/15-01/17

URBROJ: 2182/08-15-1

Gradac, 14. studenog 2015. godine

PREDSJEDNIK OPĆINSKOG VIJEĆA

DAMIR PRNJAK